Romanie: RMDSz al domande l’ongjarês uficiâl in Transilvanie
L’ongjarês al à di deventâ lenghe uficiâl ta chês provinciis de Transilvanie là che i magjârs a son la maiorance. A domandâlu al è Marko Bela, il president de Aleance Democratiche dai Ongjarês in Romanie (RMDSz), che al à sigurât che chest al sarà un dai impegns dal so partît daspò des elezions pal Parlament rumen che si davuelzaran ai 30 di Novembar. Dut câs, ce che e à fat plui scjàs in Romanie e je la propueste di previodi l’insegnament curicolâr dal ongjarês par ducj i fruts che a frecuentin lis scuelis ta chês provinciis. I partîts rumens, di fat, no vuelin che la lenghe ongjarese e vedi di jessi studiade ancje dai fruts che no partegnin ae comunitât magjare. In ogni câs, il prin pidiment che il partît di Bela al varà di superâ al è chel di passâ il soiâr dal 5% previodût pes elezions politichis rumenis par podê jentrâ in Parlament. Tes elezions dal 2004 la Aleance Democratiche dai Ongjarês in Romanie e veve otignût il 6,2%, ma chest colp e podarès no rivâ a passâ il soiâr par vie de concorince di une altre formazion politiche ongjarese, ven a dî Partît Civic Magjâr (MPP).
Font: Balkan Insight, 21/10/08; Món Divers, 22/10/08
fur_Latn fur_Latn vie_Latn